Diari Oficial de la Generalitat Valenciana


Sumari del DOGV 163, del 23-05-1984 (1984/802910)

ORDRE de 2 de maig de 1984, de la Conselleria d'Economia i Hisenda, per la qual s'acorda l'adquisició per la Generalitat Valenciana de l'edifici situat al carrer Nàquera núm. 9 de la ciutat de València.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   163

Data del DOGV
:   23-05-1984

Secció del DOGV
:   ALTRES DISPOSICIONS

Número del document
:   1984/802910


Data del document
:   02-05-1984

Organisme emissor
:   Conselleria d'Economia i Hisenda

Tipus de document
:   Ordre

Ordre de 2 de maig de 1984, de la Conselleria d'Economia i Hisenda, per la qual s'acorda l'adquisició per la Generalitat Valenciana de l'edifici situat al carrer Nàquera núm. 9 de la ciutat de València.  
Resulta òbvia i urgent la necessitat que té la Generalitat Valenciana de locals on puga exercir les seues activitats, activitats que van en augment amb la consolidació de l'autonomia i que suposen, alhora, la prestació d'uns serveis que no poden esperar més.   
Aquests motius, ensems amb raons econòmiques, així com el fet d'anar augmentant el naixent patrimoni de la Generalitat Valenciana, fan aconsellable l'adquisició de l'edifici situat al carrer Nàquera, núm. 9, de la ciutat de València.   
En atenció d'aquests motius, segons que disposa l'article 9.1 del Decret 46/1983, de 18 d'abril, pel qual s'aproven les normes provisionals per a l'administració, defensa i conservació del Patrimoni de la Generalitat Valenciana, en relació amb els articles 55 de la Llei de Patrimoni de l'Estat i 106 del Reglament, i amb la valoració tècnica oportuna prèvia i informes de la Secció de Patrimoni i de la Intervenció General,   
ORDENE:   
Article I  
S'acorda l'adquisició a títol onerós i mitjançant concert directe, de l'immoble, la descripció del qual és la següent: edifici destinat abans a residència dels R.R. P.P. Camilos de Lelis, situat en aquesta ciutat, carrer de Nàquera número cinc (avui núm. 9), cantó al carrer Sabaters, illa de cases 160, composta de: planta baixa, amb diverses dependències i una capella i de tres pisos alts destinats a habitacions dels P.P. Camilos. Ocupa una superficie de solar de dos-cents cinquanta-dos metres quadrats; limita: segons limits actualitzats, per l'esquerra, eixint, amb part que fou segregada de la matriu de la qual aquesta és la resta i amb casa número onze del carrer Nàquera, de diversos propietaris, abans casa de la vídua Sra. Isabel Fora, i no amb la plaça de Serrans com diu el títol; dreta, carrer de Sabaters; i espatles, amb les cases del carrer de Serrans, números trenta-quatre del Sr. Manuel Ferrer, trenta-sis del Sr. Julià Calvo, trenta-vuit de la vídua de Villarroya, i quaranta de la vídua Sra. Isabel Fora, i enfront, carrer de Nàquera.   
L'immoble esmentat és actualment propietat del Sr. Joan Aliaga i Esteve, major d'edat, comerciant, veí de València, DNI núm. 93.624.072, casat amb la Sra. Manuela Andrés i Pubillo, segons manifesta.   
L'edifici referenciat està inscrit en el Registre de la Propietat núm. U de València, en el volum 512, llibre 18, de la Secció Serrans, foli 202, finca 982, i apareix lliure de càrregues. No hi ha llogaters i es troba al corrent dels pagaments corresponents a contribucions i impostos.   
Article 2  
La compra que, necessàriament serà formalitzada en escriptura pública, s'efectuarà pel preu de 27.075.656 pessetes (setze milions nou-centes mil pessetes), i el comprador assumeix el pagament de l'impost municipal sobre l'increment del valor dels terrenys. Les altres despeses seran abonades segons la Llei.   
Article 3  
La Secció de Patrimoni de la Conselleria d'Economia i Hisenda realitzarà els tràmits necessaris per tal de donar efectivitat al que disposa aquesta Ordre.   
València, a 2 de maig de 1984.   
El Conseller d'Economia i Hisenda,  
ANTONI BIRLANGA I CASANOVA